ΚΑΝΟΝΙΣΜΟΣ (ΕΟΚ) αριθ. 4027/88 ΤΗΣ ΕΠΙΤΡΟΠΗΣ της 21ης Δεκεμβρίου 1988 ο οποίος καθορίζει ορισμένες διατάξεις εφαρμογής του κανονισμού (ΕΟΚ) αριθ. 2096/87 του Συμβουλίου σχετικά με το καθεστώς προσωρινής εισδοχής των εμπορευματοκιβωτίων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2096/87 του Συμβουλίου της 13ης Ιουλίου 1987 σχετικά με το καθεστώς προσωρινής εισδοχής των εμπορευματοκιβωτίων (1), και ιδίως το άρθρο 15,

Εκτιμώντας:

ότι πρέπει να ορισθεί η διαδικασία σχετικά με το καθεστώς της προσωρινής εισδοχής των εμπορευματοκιβωτίων κατ' εφαρμογή του κανονισμού (ΕΟΚ) αριθ. 2096/87 -

ότι πρέπει να δοθούν διευκρινίσεις για ορισμένους όρους του ορισμού της έννοιας "εμπορευματοκιβώτιο" -

ότι είναι αναγκαίο να καθοριστούν χωριστές διαδικασίες για τα εμπορευματοκιβώτια που φέρουν σήματα υπό συγκεκριμένες προϋποθέσεις και για τα εμπορευματοκιβώτια που δεν φέρουν τα σήματα αυτά - ότι τα εμπορευματοκιβώτια που έχουν εγκριθεί για τις μεταφορές υπό τελωνειακή σφράγιση φέρουν πάντοτε σήματα -

ότι πρέπει να καθορισθούν οι κανόνες σχετικά με την αναγνώριση της έγκρισης για μεταφορά υπό τελωνειακή σφράγιση των εμπορευματοκιβωτίων που υπάγονται στο καθεστώς της προσωρινής εισδοχής -

ότι ως εγκεκριμένα για μεταφορά υπό τελωνειακή σφράγιση θεωρούνται τα εμπορευματοκιβώτια τα οποία πληρούν τις προδιαγραφές του παραρτήματος 4 της σύμβασης εμπορευματοκιβωτίων του 1972 ή του παραρτήματος 7 της σύμβασης TIR - ότι, κατά συνέπεια, τα κράτη τα οποία έχουν δικαίωμα να χορηγούν την έγκριση είναι τα συμβαλλόμενα μέρη στη σύμβαση εμπορευματοκιβωτίων του 1956, ή στη σύμβαση εμπορευματοκιβωτίων του 1972 ή στη σύμβαση TIR -

ότι είναι αναγκαίο να καθοριστούν οι όροι υπό τους οποίους εγκρίνεται η υπαγωγή στο καθεστώς της προσωρινής εισδοχής και να ορισθούν οι υποχρεώσεις του δικαιούχου του εν λόγω καθεστώτος προκειμένου να δοθεί στις τελωνειακές αρχές η δυνατότητα διεξαγωγής των ελέγχων που είναι αναγκαίοι για την ορθή εφαρμογή των κοινοτικών διατάξεων -

ότι η απαίτηση υποβολής τελωνειακού εγγράφου και η κατάθεση μιας εγγύησης περιορίζεται σε εξαιρετικές περιπτώσεις βάσιμης αμφιβολίας ή σοβαρού κινδύνου ως προς την υποχρέωση επανεξαγωγής και σε περιπτώσεις όπου η πληρωμή της τελωνειακής οφειλής που είναι δυνατόν να απαιτηθεί δεν διασφαλίζεται απολύτως για τα εμπορευματοκιβώτια που δεν φέρουν τα απαιτούμενα σήματα -

ότι τα μέτρα που προβλέπονται από τον παρόντα κανονισμό έχουν τη σύμφωνη γνώμη της Επιτροπής Οικονομικών Τελωνειακών Καθεστώτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΤΙΤΛΟΣ I ΓΕΝΙΚΑ

Άρθρο 1

1. Νοούνται ως:

α) βασικός κανονισμός: ο κανονισμός (ΕΟΚ) αριθ. 2096/87 του Συμβουλίου της 13ης Ιουλίου 1987 σχετικά με το καθεστώς της προσωρινής εισδοχής των εμπορευματοκιβωτίων -

β) δικαιούχος του καθεστώτος: ο εκμεταλλευόμενος τη χρήση ενός εμπορευματοκιβωτίου ή ο ακτιπρόσωπός του -

γ) έχων την εκμετάλλευση ενός εμπορευματοκιβωτίου: το πρόσωπο το οποίο ελέγχει την κίνηση του εν λόγω εμπορευματοκιβωτίου, ανεξάρτητα από το αν είναι ιδιοκτήτης του ή όχι -

δ) πρόσωπο:

- είτε ένα φυσικό πρόσωπο,

- είτε ένα νομικό πρόσωπο,

- είτε, στην περίπτωση που αυτό προβλέπεται από τις ισχύουσες ρυθμίσεις, μια ένωση προσώπων η οποία έχει αναγνωρισθεί ως ικανή να καταρτίζει νομικές πράξεις χωρίς να έχει το καθεστώς του νομικού προσώπου -

ε) μεταφορά υπό τελωνειακή σφράγιση: η χρήση ενός εμπορευματοκιβωτίου για τη μεταφορά εμπορευμάτων όταν η αναγνώρισή τους διασφαλίζεται από τη σφράγιση του εμπορευματοκιβωτίου -

στ) κινητό αμάξωμα: ένα διαμέρισμα φόρτωσης που δεν διαθέτει μέσο κίνησης και που έχει μελετεθεί ειδικά για τη μεταφορά επί φορτηγού οχήματος, όπου το πλαίσιο του εν λόγω φορτηγού και η βάση του πλαισίου του αμαξώματος έχουν προσαρμοσθεί ειδικά για το σκοπό αυτό. Ο ορισμός αυτός καλύπτει επίσης τα κινητά κιβώτια τα οποία είναι διαμερίσματα φόρτωσης ειδικά σχεδιασμένα για συνδυασμένη μεταφορά -

ζ) εμπορευματοκιβώτια τα οποία αποτελούν μερικώς κλειστό διαμέρισμα: ειδικές κατασκευές, οι οποίες γενικώς αποτελούνται από ένα δάπεδο και ένα υπερκατασκεύασμα που ορίζουν ένα χώρο φόρτωσης ισοδύναμο με εκείνο ενός κλειστού εμπορευματοκιβωτίου. Το υπερκατασκεύασμα αποτελείται κατά γενικό κανόνα από μεταλλικά στοιχεία τα οποία συνθέτουν το σκελετό ενός εμπορευματοκιβωτίου. Οι τύποι αυτοί εμπορευματοκιβωτίων είναι δυνατόν να έχουν επίσης ένα ή περισσότερα πλευρικά ή μετωπικά πετάσματα. Ορισμένα από αυτά τα εμπορευματοκιβώτια έχουν απλά μία οροφή η οποία συνδέεται με το δάπεδο με ορθοστάτες στήριξης. Οι τύποι αυτοί εμπορευματοκιβωτίων χρησιμοποιούνται ιδίως για τη μεταφορά ογκωδών εμπορευμάτων (για παράδειγμα αυτοκινήτων οχημάτων) -

η) πλατφόρμες με δυνατότητα φόρτωσης (flats): πλατφόρμες φόρτωσης επί των οποίων δεν υπάρχουν υπερκατασκευάσματα ή, σε περίπτωση που υπάρχουν, δεν είναι πλήρη, και οι οποίες έχουν το ίδιο πλάτος και το ίδιο μήκος βάσεως των εμπορευματοκιβωτίων και είναι εξοπλισμένες με ανώτερα και κατώτερα γωνιακά τμήματα τα οποία τίθενται στις πλευρές της πλατφόρμας, ώστε να είναι δυνατή η χρήση των ίδιων διατάξεων στοιβασίας και ανύψωσης που χρησιμοποιούνται για τα εμπορευματοκιβώτια -

θ) εξαρτήματα και εξοπλισμοί του εμπορευματοκιβωτίου: ειδικότερα, το σύνολο των ακολούθων διατάξεων ακόμη και όταν είναι κινητές:

i) εξοπλισμοί για τον έλεγχο, τη μεταβολή ή τη διατήρηση της θερμοκρασίας στο εσωτερικό του εμπορευματοκιβωτίου,

ii) μικροσυσκευές (διατάξεις καταγραφής της θερμοκρασίας ή των κρούσεων, κλπ.) μελετημένες ώστε να παρέχουν ένδειξη ή καταγραφή των μεταβολών των συνθηκών περιβάλλοντος και των κρούσεων,

iii) εσωτερικά χωρίσματα, παλέτες, ράφια, στηρίγματα, άγκιστρα και άλλες ανάλογες διατάξεις για τη διευθέτηση των εμπορευμάτων.

2. Κατά παρέκκλιση από το άρθρο 2 στοιχείο α) τελευταία περίπτωση, του βασικού κανονισμού, ο όρος "εμπορευματοκιβώτιο" καλύπτει επίσης τα εμπορευματοκιβώτια που χρησιμοποιούνται στις αερομεταφορές και έχουν χωρητικότητα κάτω του ενός κυβικού μέτρου.

Άρθρο 2

1. Κατά την υπαγωγή τους στο καθεστώς της προσωρινής εισδοχής με εξόφληση του καθεστώτος τελειοποίησης προς επανεξαγωγή στην Κοινότητα, τα εμπορευματοκιβώτια που προέρχονται από το εν λόγω καθεστώς εξομοιώνονται με τα εμπορευματοκιβώτια που εισέρχονται στο τελωνειακό έδαφος της Κοινότητας.

2. Η ημερομηνία υπαγωγής στο καθεστώς προσωρινής εισδοχής των εμπορευματοκιβωτίων που εξετάζονται στην πρώτη παράγραφο είναι η ημερομηνία της πρώτης τους χρησιμοποίησης υπό του καθεστώς αυτό.

3. Προκειμένου να καταρτισθεί ο εκκαθαριστικός λογαριασμός που προβλέπεται από το καθεστώς της τελειοποίησης προς επανεξαγωγή, ο έχων την εκμετάλλευση χορηγεί στον κάτοχο της έγκρισης του εν λόγω καθεστώτος μια βεβαίωση η οποία λαμβάνει υπόψη της τα έγγραφα τα οποία προβλέπονται στην τρίτη παράγραφο του άρθρου 61 του κανονισμού (ΕΟΚ) 3677/86 του Συμβουλίου της 24ης Νοεμβρίου 1986 ο οποίος καθορίζει ορισμένες διατάξεις εφαρμογής του κανονισμού (ΕΟΚ) αριθ. 1999/85, σχετικά με το καθεστώς της τελειοποίησης προς επανεξαγωγή (2).

ΤΙΤΛΟΣ II ΕΙΔΙΚΕΣ ΔΙΑΤΑΞΕΙΣ ΠΟΥ ΕΦΑΡΜΟΖΟΝΤΑΙ ΓΙΑ ΤΗΝ ΠΡΟΣΩΡΙΝΗ ΕΙΣΔΟΧΗ ΤΩΝ ΕΜΠΟΡΕΥΜΑΤΟΚΙΒΩΤΙΩΝ, ΣΥΜΦΩΝΑ ΜΕ ΤΟ ΑΡΘΡΟ 3 ΠΑΡΑΓΡΑΦΟΣ 1 ΤΟΥ ΒΑΣΙΚΟΥ ΚΑΝΟΝΙΣΜΟΥ ΚΕΦΑΛΑΙΟ ΠΡΩΤΟ Διατάξεις που εφαρμόζονται στα εμπορευματοκιβώτια Τμήμα 1 Επίθεση σημάτων

Άρθρο 3

1. Η προσωρινή εισδοχή η οποία προβλέπεται από το άρθρο 3 παράγραφος 1 του βασικού κανονισμού εφαρμόζεται χωρίς τελωνειακές διατυπώσεις σε εμπορευματοκιβώτια - ανεξάρτητα από το αν έχουν εγκριθεί για μεταφορά υπό τελωνειακή σφράγιση ή όχι - τα οποία φέρουν, σε κατάλληλο και εμφανές σημείο, τις ακόλουθες ενδείξεις, γραμμένες κατά ανεξίτηλο τρόπο:

α) σήμα αναγνώρισης του ιδιοκτήτη ή του έχοντος την εκμετάλλευση -

β) σήματα και κωδικούς αριθμούς αναγνώρισης που χρησιμοποιούνται από τον ιδιοκτήτη ή τον έχοντα την εκμετάλλευση -

γ) απόβαρο του εμπορευματοκιβωτίου, συμπεριλαμβανομένων όλων των σταθερών εξοπλισμών -

δ) χώρα στην οποία είναι εγγεγραμμένο το εμπορευματοκιβώτιο.

2. Η χώρα στην οποία είναι εγγεγραμμένο το εμπορευματοκιβώτιο γράφεται είτε ολογράφως, είτε μέσω του κωδικού της χώρας ISO άλφα - 2 που προβλέπεται στο διεθνές πρότυπο ISO 3166, είτε μέσω ενός αναγνωριστικού σήματος το οποίο χρησιμοποιείται για να δηλωθεί η χώρα εγγραφής των αυτοκινήτων οχημάτων σε διεθνή οδική κυκλοφορία. Η αναγνώριση του ιδιοκτήτη ή του δικαιούχου εκμετάλλευσης θα γίνεται είτε με αναγραφή του ονόματός του, είτε ενός συνδυασμού που έχει καθιερωθεί από τη χρήση, με εξαίρεση των συμβόλων όπως εμβλήματα ή σημαίες.

Τμήμα 2 Έγκριση της καταλληλότητος

Άρθρο 4

Εγκρίνονται ως κατάλληλα για μεταφορές υπό τελωνειακή σφράγιση τα εμπορευματοκιβώτια τα οποία:

α) φέρουν, εκτός από τις ενδείξεις που προβλέπονται στο άρθρο 3 παράγραφος 1, τις ακόλουθες ενδείξεις οι οποίες θα αναγράφονται επίσης στο σήμα έγκρισης σύμφωνα με τις διατάξεις του άρθρου 6:

- τον αύξοντα αριθμό που δίδεται από τον κατασκευαστή (αριθμός κατασκευής) και

- σε περίπτωση που έχουν εγκριθεί ανά τύπο κατασκευής, τους αριθμούς ή ψηφία αναγνώρισης του τύπου -

β) πληρούν τις τεχνικές προδιαγραφές του άρθρου 6 -

γ) έχουν εγκριθεί από ένα κράτος μέλος ή από μία από τις χώρες που αναφέρονται στο παράρτημα II, σύμφωνα με τη διαδικασία που προβλέπεται στο άρθρο 6.

Άρθρο 5

Τα εμπορευματοκιβώτια που έχουν εγκριθεί για μεταφορές υπό τελωνειακή σφράγιση, σύμφωνα με το άρθρο 4, και τα οποία απολαμβάνουν του καθεστώτος προσωρινής εισδοχής στην Κοινότητα, μπορούν να χρησιμοποιηθούν σε κάθε καθεστώς μεταφοράς το οποίο προϋποθέτει τη σφράγιση αυτή.

Άρθρο 6

Για τους σκοπούς του παρόντος κανονισμού, οι τεχνικές προδιαγραφές που εφαρμόζονται στα εμπορευματοκιβώτια κατάλληλα προς έγκριση για μεταφορές υπό τελωνειακή σφράγιση και οι διαδικασίες για την έγκρισή τους πρέπει να είναι σύμφωνες με εκείνες που παρατίθενται στο πρώτο και δεύτερο μέρος του παραρτήματος 7 της σύμβασης TIR, που επισυνάπτεται στον κανονισμό (ΕΟΚ) αριθ. 2112/78 του Συμβουλίου της 25ης Ιουλίου 1978 σχετικά με τη σύναψη της τελωνειακής σύμβασης περί διεθνών μεταφορών εμπορευμάτων δια των δελτίων TIR (Σύμβαση TIR), στη Γενεύη, με ημερομηνία 14 Νοεμβρίου 1975 (3). Οι τροποποιήσεις που εγκρίθηκαν σχετικά με το παράρτημα 7 της σύμβασης TIR ισχύουν επίσης και στα πλαίσια του παρόντος κανονισμού.

Άρθρο 7

1. Σε περίπτωση που παρατηρηθεί ότι τα εγκεκριμένα εμπορευματοκιβώτια δεν ανταποκρίνονται στις τεχνικές προδιαγραφές οι οποίες παρατίθενται στο άρθρο 6, το τελωνείο δεν αναγνωρίζει την εγκυρότητα της έγκρισης, εκτός εάν οι παρατηρούμενες παραβλέψεις είναι ελάσσοντος σημασίας και δεν δημιουργούν κανένα κίνδυνο απάτης.

2. Όταν ένα εμπορευματοκιβώτιο παρουσιάζει σοβαρό ελάττωμα και κατά συνέπεια δεν είναι πλέον σύμφωνο με τους κανόνες βάσει των οποίων του χορηγήθηκε έγκριση για τη μεταφορά υπό τελωνειακή σφράγιση, το τελωνείο πρέπει να ενημερώσει σχετικά το πρόσωπο που είναι υπεύθυνο ώστε αυτό να μπορέσει να επαναφέρει το εμπορευματοκιβώτιο στην κατάσταση που δικαιολογούσε την έγκρισή του, υπό την προϋπόθεση ότι οι επισκευές μπορούν να γίνουν γρήγορα. Μόλις επιδιορθωθεί το εμπορευματοκιβώτιο κατάλληλα, μπορεί να συνεχίζει το ταξίδι του υπό τελωνειακή σφράγιση. Αν το εμπορευματοκιβώτιο δεν επιδιορθώνεται όπως πρέπει ή αν το αρμόδιο πρόσωπο προτιμά να το επιδιορθώσει σε μια άλλη χώρα, από αυτή στην οποία του χορηγήθηκε η άδεια, το τελωνείο πρέπει:

α) να αρνηθεί τη σφράγιση και την έγκριση της μεταφοράς στις περιπτώσεις που η σφράγιση κρίνεται απαραίτητη ή

β) να αποσύρει το εμπορευματοκιβώτιο από την κυκλοφορία και να μεταφορτωθεί το περιεχόμενό του σε ένα άλλο μεταφορικό μέσο ή

γ) να επιτρέψει τη συνέχιση του ταξιδιού του σύμφωνα με τις ισχύουσες διαδικασίες εφόσον δεν υπάρχει κανένας κίνδυνος απάτης ή απώλειας ή ακόμα και φθοράς των μεταφερόμενων εμπορευμάτων, υπό την προϋπόθεση ότι το ελάττωμα που παρουσιάζει το εμπορευματοκιβώτιο αναγράφεται στα παραστατικά διέλευσης.

Για να εξασφαλισθεί ότι το εμπορευματοκιβώτιο επιδιορθώνεται σωστά, το τελωνείο πρέπει, εάν το κρίνει απαραίτητο, να αποσύρει την πλάκα έγκρισης.

Όταν το τελωνείο αποσύτει την πλάκα έγκρισης ή όταν ανακαλύπτει σε μια σειρά εμπορευματοκιβωτίων ένα σοβαρό ελάττωμα λόγω του οποίου αυτά δεν είναι πλέον σύμφωνα με τους κανόνες βάσει των οποίων τους χορηγήθηκε έγκριση για τη μεταφορά υπό τελωνειακή σφράγιση, κοινοποιεί τα σχετικά στοιχεία στην αρχή που είναι αρμόδια για την έγκριση ή, ενδεχομένως, στην τελωνειακή διοίκηση που είναι υπεύθυνη για την έγκριση. Η αρμόδια για την αρχική έγκριση αρχή πρέπει να κληθεί να παρέμβει στη διαδικασία έκδοσης μιας νέας έγκρισης, όταν η διαδικασία αυτή διεκπεραιώνεται μέσα στην Κοινότητα.

3. Ένα εμπορευματοκιβώτιο θεωρείται ότι παρουσιάζει σοβαρό ελάττωμα όταν:

α) τα εμπορευματοκιβώτια μπορούν να εξαχθούν από το σφραγισμένο τμήμα του εμπορευματοκιβωτίου ή να εισαχθούν σ' αυτό χωρίς να αφήνουν εμφανή ίχνη παραβίασης ή χωρίς ρήξη της τελωνειακής σφραγίδας -

β) η τελωνειακή σφραγίδα δεν έχει τοποθετηθεί με απλό και αποτελεσματικό τρόπο -

γ) διαθέτει κρυφούς χώρους που επιτρέπουν την απόκρυψη εμπορευμάτων -

δ) όλοι οι χώροι που προορίζονται για να περιλαμβάνουν εμπορεύματα δεν είναι ευπρόσιτοι κατά τον τελωνειακό έλεγχο.

ΚΕΦΑΛΑΙΟ ΔΕΥΤΕΡΟ Διατάξεις οι οποίες εφαρμόζονται στους δικαιούχους του καθεστώτος σύμφωνα με το άρθρο 8 του βασικού κανονισμού

Άρθρο 8

Ο δικαιούχος του καθεστώτος, για τους σκοπούς της εφαρμογής του άρθρου 3 παράγραφος 1, του βασικού κανονισμού, πρέπει να συμμορφώνεται προς τις ακόλουθες διατάξεις:

α) να αντιπροσωπεύεται στο τελωνειακό έδαφος της Κοινότητας και να ανακοινώνει στην τελωνειακή αρχή του κάθε κράτους μέλους της παραμονής των εμπορευμάτων τα στοιχεία που επιτρέπουν την αναγνώριση και την έκταση της αντιπροσώπευσης αυτής -

β) παρέχει στην τελωνειακή αρχή του κράτους μέλους παραμονής των εμπορευματοκιβωτίων, κατόπιν αιτήσεώς της, πληροφορίες σχετικά με τον τόπο και την ημερομηνία εισόδου και εξόδου των εμπορευματοκιβωτίων όπως και με τις κινήσεις των εν λόγω εμπορευματοκιβωτίων στο εσωτερικό κάθε κράτους μέλους.

ΤΙΤΛΟΣ III ΕΙΔΙΚΕΣ ΔΙΑΤΑΞΕΙΣ ΟΙ ΟΠΟΙΕΣ ΕΦΑΡΜΟΖΟΝΤΑΙ ΣΤΗΝ ΠΡΟΣΩΡΙΝΗ ΕΙΣΔΟΧΗ ΤΩΝ ΕΜΠΟΡΕΥΜΑΤΟΚΙΒΩΤΙΩΝ ΣΥΜΦΩΝΑ ΜΕ ΤΟ ΑΡΘΡΟ 3 ΠΑΡΑΓΡΑΦΟΣ 2 ΤΟΥ ΒΑΣΙΚΟΥ ΚΑΝΟΝΙΣΜΟΥ ΚΕΦΑΛΑΙΟ ΠΡΩΤΟ Χορήγηση του καθεστώτος

Άρθρο 9

1. Ο έχων την εκμετάλλευση ή ο αντιπρόσωπός του ο οποίος επιθυμεί να επωφεληθεί του καθεστώτος προσωρινής εισδοχής των εμπορευματοκιβωτίων σύμφωνα με το άρθρο 3 παράγραφος 2 του βασικού κανονισμού, πρέπει να υποβάλλει αίτηση στο αρμόδειο τελωνείο του κράτους μέλους από το οποίο τα εμπορευματοκιβωτία που προορίζονται για υπαγωγή στο καθεστώς έχουν εισέλθει στο τελωνειακό έδαφος της Κοινότητας.

2. Η αίτηση πρέπει να υποβληθεί γραπτώς με κάθε μέσο το οποίο είναι αποδεκτό από τις τελωνειακές αρχές. Περιέχει τις ακόλουθες πληροφορίες:

α) όνομα, νομικό καθεστώς και διεύθυνση του δικαιούχου εκμετάλλευσης ή του αντιπροσώπου του-

β) δήλωση περί τηρήσεως των υποχρεώσεων που προκύπτουν από τις διατάξεις του στοιχείου β) του άρθρου 8.

3. Η αίτηση είναι δυνατόν να έχει συνολική μορφή και να καλύπτει πολλές πράξεις προσωρινής εισδοχής.

4. Σε περίπτωση που πρόκειται για μία μοναδική πράξη προσωρινής εισδοχής, η υποβολή του πίνακα που εξετάζεται στο άρθρο 11, επέχει θέση αίτησης.

Άρθρο 10

1. Το τελωνείο στο οποίο υποβλήθηκε η αίτηση αποφασίζει σχετικά με την έγκρισή της και χορηγεί, ενδεχομένως, μια έγκριση προσωρινής εισδοχής, η οποία στη συνέχει να ονομάζεται "έγκριση".

2. Η έγκριση χορηγείται μόνο για εμπορευματοκιβώτα των οποίων είναι δυνατή η αναγνώριση κατά την επανεξαγωγή τους.

3. Η έγκριση υπογράφεται από τις υπηρεσίες του αρμόδιου τελωνείου οι οποίες τηρούν αντίγραφό της. Πρέπει να αναφέρει ιδίως τον τρόπο σύμφωνα με τον οποίο ο δικαιούχος εκμετάλλευσης παρέχει τις πληροφορίες που προβλέπονται στο άρθρο 8 στοιχείο β).

4. Η έγκριση είναι δυνατόν να έχει συνολική μορφή και να καλύπτει πολλές πράξεις προσωρινής εισδοχής.

5. Σε περίπτωση που πρόκειται για μία μοναδική πράξη προσωρινής εισδοχής η αποδοχή από τις τελωνειακές αρχές του πίνακα του άρθρου 11 ισοδυναμεί με έγκριση.

ΚΕΦΑΛΑΙΟ ΤΡΙΤΟ Υπαγωγή στο καθεστώς προσωρινής εισδοχής των εμπορευματοκιβωτίων που αναφέρονται στο άρθρο 3 παράγραφος 2 και των εμπορευμάτων που αναφέρονται στο άρθρο 10 του βασικού κανονισμού

Άρθρο 11

1. Για την εφαρμογή του άρθρου 6 του βασικού κανονισμού, η υπαγωγή των εμπορευματοκιβωτίων και των εμπορευμάτων που αναφέρονται στο άρθρο 10 του βασικού κανονισμού στο καθεστώς προσωρινής εισδοχής προϋποθέτει προσκόμισή τους στο τελωνείο.

2. Σε περίπτωση που το τελωνείο έχει βάσιμες αμφιβολίες σχετικά με την τήρηση της υποχρέωσης επανεξαγωγής, είναι δυνατό να απαιτηθεί η υποβολή ενός πίνακα. Ο πίνακας αυτός πρέπει να αναφέρει:

α) το όνομα, η εταιρική επωνυμία και η διεύθυνση του έχοντος την εκμετάλλευση ή του αντιπροσώπου του -

β) τους τρόπους αναγνώρισης των εμπορευματοκιβωτίων και

γ) τον αριθμό των εμπορευματοκιβωτίων, την ποσότητα και τη φύση των εμπορευμάτων που αναφέρονται στο άρθρο 10 του βασικού κανονισμού.

Άρθρο 12

Για την εφαρμογή του βασικού κανονισμού, σε περίπτωση που το τελωνείο εκτιμά ότι υπάρχει σοβαρός κίνδυνος σχετικά με την τήρηση της υποχρέωσης επανεξαγωγής και ότι δεν διασφαλίζεται κατά βέβαιο τρόπο η πληρωμή της τελωνειακής οφειλής που είναι δυνατόν να προκύψει, απαιτείται η σύσταση εγγύησης.

Άρθρο 13

Για την εφαρμογή του άρθρου 10 του βασικού κανονισμού, τα μεμονωμένα τεμάχια πρέπει να προορίζονται για την επισκευή των εμπορευματοκιβωτίων που ευρίσκονται υπό καθεστώς προσωρινής εισδοχής, δεδομένου ότι οι μικρές εργασίες επισκευής των εμπορευματοκιβωτίων ή η συντήρηση επιτρέπονται στα πλαίσια του καθεστώτος προσωρινής εισδοχής. Τα εξαρτήματα και ο συνήθης εξοπλισμός των εμπορευματοκιβωτίων είναι δυνατόν να εισαχθούν, είτε με εμπορευματοκιβώτιο προκειμένου να επανεξαχθούν μεμονωμένα είτε με άλλο εμπορευματοκιβώτιο, είτε μεμονωμένα προκειμένου να εξαχθούν με εμπορευματοκιβώτιο.

ΤΙΤΛΟΣ IV ΚΟΙΝΕΣ ΔΙΑΤΑΞΕΙΣ

Άρθρο 14

Όταν ο δικαιούχος του καθεστώτος αποδεικνύει ότι το εμπορευματοκιβώτιο δεν έχει χρησιμοποιηθεί για ορισμένο χρονικό διάστημα, αυτή η μη χρησιμοποίησή του πρέπει να θεωρείται ως ιδιαίτερη περίσταση που δικαιολογεί την παράταση της προθεσμίας σύμφωνα με το άρθρο 5 του βασικού κανονισμού.

Άρθρο 15

1. Το τελωνείο ελέγχει τα εμπορευματοκιβώτια κατά τη διάρκεια των συνήθων τελωνειακών ελέγχων, ιδίως στη βάση ενός δειγματοληπτικού συστήματος επαλήθευσης, προκειμένου να διασφαλίσει την τήρηση των όρων εφαρμογής του καθεστώτος προσωρινής εισδοχής, και ειδικότερα για να ελέγξει τη συμμόρφωσή τους προς τις τεχνικές προδιαγραφές που εξετάζονται στο άρθρο 6.

2. Ο δικαιούχος του καθεστώτος υποχρεούται να αποδέχεται όλα τα μέτρα επιθεώρησης και ελέγχου τα οποία λαμβάνει η τελωνειακή αρχή.

3. Σε περίπτωση που διαπιστωθεί ότι κατά τη διάρκεια ή επ' ευκαιρία μιας πράξης προσωρινής εισδοχής διαπράχθηκε παράβαση ή παρατυπία σ' ένα κράτος μέλος, η είσπραξη των δασμών και ενδεχομένως άλλων επιβαρύνσεων που είναι δυνατόν να απαιτηθούν πραγματοποιείται από το εν λόγω κράτος μέλος με την επιφύλαξη της επιβολής ποινικών κυρώσεων.

4. Οι διαπιστώσεις που γίνονται από τις τελωνειακές αρχές ενός κράτους μέλους κατά τη διάρκεια των ελέγχων που διεξάγονται στα πλαίσια του καθεστώτος έχουν, στα άλλα κράτη μέλη, την ίδια αποδεικτική ισχύ με τις διαπιστώσεις που γίνονται από τις τελωνειακές αρχές καθενός από τα εν λόγω κράτη μέλη.

Άρθρο 16

1. Οι διατάξεις του άρθρου 9 του βασικού κανονισμού όπως και εκείνες του παρόντος κανονισμού πρέπει να εφαρμόζονται σύμφωνα με τις επεξηγηματικές σημειώσεις που παρατίθενται στο παράρτημα I.

2. Οι διατάξεις του πρώτου και του δεύτερου μέρους του παραρτήματος 7 της σύμβασης TIR, η οποία εξετάζεται στο άρθρο 6, πρέπει να εφαρμόζονται σύμφωνα με τις επεξηγηματικές σημειώσεις που παρατίθενται στο τρίτο μέρος του εν λόγω παραρτήματος.

3. Το παράρτημα 7 της σύμβασης TIR αποτελεί αναπόσπαστο τμήμα του κανονισμού αυτού.

Άρθρο 17

Ο παρών κανονισμός αρχίζει να ισχύει την 1η Ιανουαρίου 1989.

Εφαρμόζεται από την 1η Ιουλίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Δεκεμβρίου 1988.

Για την Επιτροπή

COCKFIELD

Αντιπρόεδρος

(1) EΕ αριθ. L 196 της 17. 7. 1987, σ. 4.

(2) EΕ αριθ. L 351 της 12. 12. 1986, σ. 1.

(3) ΕΕ αριθ. L 252 της 28. 9. 1978, σ. 1.

ΠΑΡΑΡΤΗΜΑ I

ΕΠΕΞΗΓΗΜΑΤΙΚΗ ΣΗΜΕΙΩΣΗ ΣΧΕΤΙΚΑ ΜΕ ΤΗΝ ΕΦΑΡΜΟΓΗ ΤΟΥ ΑΡΘΡΟΥ 9 ΤΟΥ ΒΑΣΙΚΟΥ ΚΑΝΟΝΙΣΜΟΥ ΣΗΜΕΙΩΣΗ 1. Τα εμπορευματοκιβώτια που τίθενται υπό το καθεστώς προσωρινής εισδοχής μπορούν να χρησιμοποιούνται χωρίς περιορισμό καθόλη τη διάρκεια της μέγιστης, δωδεκάμηνης, περιόδου παραμονής στο τελωνειακό έδαφος της Κοινότητας, για τη μεταφορά εμπορευμάτων που φορτώνονται στο εσωτερικό του τελωνειακού εδάφους της Κοινότητας για να εκφορτωθούν στο εσωτερικό του ίδιου αυτού εδάφους.

2. Αντίθετα, η χρησιμοποίηση των εμπορευματοκιβωτίων που τίθενται υπό το καθεστώς προσωρινής εισδοχής σε κυκλοφορία στο εσωτερικό κάθε κράτους μέλους (μεταφορά εμπορευμάτων που φορτώνονται στο εσωτερικό του εδάφους ενός κράτους μέλους για να εκφορτωθούν στο εσωτερικό του εδάφους του ίδιου αυτού κράτους μέλους) περιορίζεται σε μια μόνο φορά κατά τη διάρκεια κάθε παραμονής σε ένα κράτος μέλος και με την προϋπόθεση ότι τα εμπορευματοκιβώτια θα έπρεπε διαφορετικά να πραγματοποιήσουν ένα ταξίδι χωρίς φορτίο στο εσωτερικό αυτού του κράτους μέλους. Πρέπει να ληφθεί επίσης υπόψη η δυνατότητα πραγματοποίησης πολλών παραμονών σε ένα κράτος μέλος κατά τη διάρκεια μιας και μόνο περιόδου παραμονής στο τελωνειακό έδαφος της Κοινότητας.

Παράδειγμα: ένα εμπορευματοκιβώτιο εισέρχεται στο τελωνειακό έδαφος της Κοινότητας την 1η Ιανουαρίου, από το κράτος μέλος Α και επανεξάγεται στις 31 Δεκεμβρίου από το κράτος μέλος Β. Κατά την παραμονή του, διάρκειας ενός έτους, πραγματοποίησε τις ακόλουθες πράξεις:

- κράτος μέλος Α: είσοδος με φορτίο - μεταφορά - εκφόρτωση - φόρτωση - μεταφορά - εκφόρτωση - φόρτωση - μεταφορά - έξοδος προς το κράτος μέλος Β.

- κράτος μέλος Β: είσοδος με φορτίο - μεταφορά - εκφόρτωση - φόρτωση - μεταφορά - εκφόρτωση - μεταφορά χωρίς φορτίο προς κράτος μέλος Γ.

- κράτος μέλος Γ: είσοδος χωρίς φορτίο - μεταφορά - φόρτωση - μεταφορά - εκφόρτωση - φόρτωση - μεταφορά - έξοδο προς κράτος μέλος Α.

- κράτος μέλος Α: είσοδο με φορτίο - μεταφορά - εκφόρτωση - μεταφορά χωρίς φορτίο - φόρτωση - μεταφορά - έξοδος προς κράτος μέλος Β.

- κράτος μέλος Β: είσοδος με φορτίο - μεταφορά - εκφόρτωση - φόρτωση - μεταφορά - εκφόρτωση - φόρτωση - μεταφορά - επανεξαγωγή.

ΠΑΡΑΡΤΗΜΑ II

ΠΙΝΑΚΑΣ ΤΩΝ ΧΩΡΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 4 ΤΟΥ ΠΑΡΟΝΤΟΣ ΚΑΝΟΝΙΣΜΟΥ Αλβανία

Αλγερία

Αφγανιστάν

Αυστραλία

Αυστρία

Βουλγαρία

Καμερούν

Καναδάς

Χιλή

Κίνα

Κύπρος

Δημοκρατία της Κορέας

Κούβα

ΗΠΑ

Φινλανδία

Ουγγαρία

Νήσοι Σολομώντος

Ιράν

Ισραήλ

Τζαμάικα

Ιαπωνία

Ιορδανία

Λιχτενστάιν

Δημοκρατική Καμπουτσέα

Κουβέιτ

Μαλάουι

Μάλτα

Μαρόκο

Μαυρίκιος

Νορβηγία

Νέα Ζηλανδία

Πολωνία

Λαοκρατική Δημοκρατία της Γερμανίας

Σοβιετική Σοσιαλιστική Δημοκρατία της Λευκορωσίας

Σοβιετική Σοσιαλιστική Δημοκρατία της Ουκρανίας

Ρουμανία

Σιέρα Λεόνε

Σουηδία

Ελβετία

Τσεχοσλοβακία

Τρινιδάδ και Τομπάγκο

Τυνησία

Τουρκία

Ένωση Σοβιετικών Σοσιαλιστικών Δημοκρατιών

Ουρουγουάη

Γιουγκοσλαβία